Mads Rørvig (V), 2014-03-13:
Tak for det.
Det var fru Sophie Løhde, der skulle stå her i dag, men det kan hun desværre ikke, så jeg vil sige et par ord på vegne af Venstre og på vegne af fru Sophie Løhde.
For Venstre er det helt afgørende, at der uddannes speciallæger i alle specialer og i alle dele af landet, samtidig med at der er incitamenter, der fremmer en hurtig gennemførelse af videreuddannelsen.
Det var sådan set også bevæggrunden for, at 4-årsreglen i sin tid blev indført.
Vi står derfor også fuldt på mål med hensyn til hele formålet med at indføre ordningen, nemlig at øge udbuddet af speciallægekapaciteten, herunder sikre en hensigtsmæssig dækning af speciallæger både geografisk og på tværs af specialer.
Grundlæggende har 4-årsreglen virket efter hensigten.
Den har haft en positiv effekt i forhold til at få besat stillinger i alle specialer og i alle dele af landet.
Det er selvsagt positivt, i hvert fald set med Venstres øjne, men der er et men, bl.a. at der er sket en vækst i antallet af dansk uddannede læger, der forlader Danmark efter opnåelse af autorisation.
Fra Venstres side har vi lyttet til kritikken, og vi har også flere gange signaleret, at vi er åbne for at lave nogle ændringer, så 4-årsreglen kan indrettes på en mere fleksibel måde, der sikrer en bedre ressourceanvendelse.
Målet vil fortsat være klart, nemlig at vi skal øge udbuddet af speciallægekapaciteten, men vi har gerne villet se på og drøfte behovet for en større grad af fleksibilitet.
Derfor opfordrede vi også regeringen til at lave et serviceeftersyn af 4-årsreglen, så den kan indrettes på en mere fleksibel måde.
Regeringen afviste det flere gange, men blev så senere bløde i knæene, da der var udsigt til, at den ville komme i mindretal i forespørgselsdebatten om netop 4-årsreglen.
Derfor er vi også glade for, at det i sidste ende lykkedes at få nedsat en arbejdsgruppe bredt sammensat af de relevante interessenter, herunder Yngre Læger, Lægeforeningen og Danske Regioner.
Nu er rapporten afleveret, og arbejdsgruppen har i et kompromis anbefalet, at 4-årsfristen forlænges til en 5-årsfrist.
Vi er meget lydhøre over for arbejdsgruppens anbefalinger og kan derfor også bakke op om det kompromis, som parterne har fundet frem til, ligesom rapporten i øvrigt indeholder mange gode forslag, bl.a. bedre karrierevejledning til de yngre læger, at alle læger sikres individuel uddannelsesplan m.v. 5-årsfristen betyder fortsat, at stillinger besættes i hele landet, og at der sikres fremdrift i videreuddannelsen og dermed et tilstrækkeligt udbud af læger i hele landet og i alle specialer.
Liberal Alliances beslutningsforslag giver desværre ikke noget bud på, hvordan den netop til gavn for patienterne faglige og geografiske spredning samt fremdrift i lægeuddannelsen skal sikres.
Tværtimod vil beslutningsforslaget med stor sandsynlighed forværre udfordringen med at sikre, at der er ansat speciallæger i alle specialer i alle dele af landet.
Eller sagt med andre ord: Forslaget vil øge lægemanglen i yderområderne, hvilket i sidste ende også vil gå ud over patienterne.
Det mener Venstre ikke er hensigtsmæssigt.
Og en tidsfrist har som sagt vist, at flere specialer besættes, og at der er en større grad af geografisk spredning, hvilke entydigt er til gavn for patienterne landet over.
Venstre savner derfor konkrete bud fra Liberal Alliance på, hvordan man med en ønsket afskaffelse sikrer udbuddet af speciallægekapaciteten i Danmark, sikrer fremdrift i videreuddannelsen og dermed en hensigtsmæssigt dækning af speciallæger både geografisk og på tværs af specialer.
Venstre kan derfor ikke støtte Liberal Alliances forslag.